
1. PREZENTARE GENERALĂ

Problematica referitoare la drepturile de pensionare ale parlamentarilor cuprinde analiza aspectelor legate de caracterul asigurărilor şi gradul de cuprindere ce decurge din durata mandatului
.

În toate statele analizate, drepturile de pensionare ale parlamentarilor se bazează pe două tipuri de asigurări: asigurarea de bază şi asigurarea complementară. Ponderea afilierii la sisteme specifice de pensionare sau la sisteme de drept comun este relativ egală.

Asigurarea de bază prezintă, în majoritatea cazurilor, un caracter obligatoriu. În general, drepturile de pensie garantate parlamentarilor corespund unor prestaţii „de bază”. Se constată o recurgere limitată la asigurarea complementară.
În ceea ce priveşte gestionărea şi finanţarea pensiilor parlamentarilor, implicarea parlamentelor înregistrează diferite forme:
· directă;
· printr-un organism exterior care colaborează cu parlamentul respectiv;
· printr-un organism exterior, fără vreo intervenţie a parlamentului în cauză.

Se remarcă diferenţe, de la un stat la altul, în ceea ce priveşte luarea în considerare a:

· condiţiilor sepcifice de vârsta pentru acordarea drepturilor de pensie;
· condiţiilor referitoare la durata minimă a mandatului;
· corelării cuantumului pensiei cu durata mandatului;
· stabilirii unui minim, respectiv maxim al pensiei;
· drepturilor soţului/soţiei supravieţuitoare, respectiv copiilor aflaţi în îngrijire de a beneficia de pensie.

Luarea în considerare, direct sau indirect, a duratei şi numărului de mandate ale unui parlamentar pentru calculul drepturilor de pensie este o practică răspândită.

Reglementările în vigoare într-o serie de state membre precizează faptul că mandatul parlamentar nu asigură dreptul la pensie (Bundesrat-ul, Parlamentul din Olanda, Camera Lorzilor din Marea Britanie). Totuşi, parlamentarii din aceste state nu sunt privaţi de orice fel de asigurare pentru limită de vârstă, având posibilitatea de a opta pentru alte regimuri de pensionare. Este cazul membrilor Bundesrat-ului, al Parlamentului din Olanda, al Camerei Lorzilor – aceştia din urmă pot adera şi la fondul privat de pensii administrat de Camera Comunelor din Marea Britanie.
În Italia, cele două Camere asigură membrilor în vârstă o „alocaţie viageră” care, din punct de vedere juridic, nu este considerată pensie.
În statele în care asigurarea are caracter opţional,  parlamentarii pot opta fie pentru contribuţia la regimul de pensie la care era afiliat cu titlu personal cel în cauză, fie pentru afilierea la un sistem care administrează drepturile de pensie ale parlamentarilor (cazul Camera Comunelor din Marea Britanie).

Caracterul obligatoriu al asigurării de bătrâneţe nu presupune afilierea la un sistem unic. Anumite foruri legislative naţionale permit parlamentarilor să opteze între diferite sisteme. Aşa, de exemplu, membrii Adunării Republicii din Portugalia trebuie să aleagă, la începutul mandatului, între diverse sisteme stabilite sau agreate în prealabil. De asemenea, există posibilitatea menţinerii participării parlamentarilor la sistemul la care erau afiliaţi anterior, cu titlu personal (Franţa, Luxemburg).
Asigurarea complementară de bătrâneţe este prevăzută pentru parlamentari, fie cu titlu obligatoriu, în Finlanda şi Slovenia, fie facultativ, în Cehia, Irlanda, Luxemburg, Marea Britanie.

În unele foruri legislative, asigurarea complementară de bătrâneţe este singura organizată în mod specific pentru parlamentari, asigurarea „de bază” ţinând de un sistem de pensionare de drept comun – de exemplu, în Finlanda.

În Norvegia – care nu este membră UE – vârsta asociată dreptului de pensionare a parlamentarilor este inferioară celei din dreptul comun. Pensia parlamentară este asimilabilă unei pensii „de bază”, până la împlinirea vârstei  prevăzute în dreptul comun; ulterior, aceasta, care se adaugă altor drepturi de pensie dobândite cu titlu personal, poate fi considerată pensie parlamentară.

Administrarea drepturilor de pensie dobândite pe timpul mandatului parlamentar este îndeplinită:
· fie într-un regim specific de pensie;
· fie într-un alt sistem de pensie, parlamentarii fiind atunci asimilaţi acelui sistem.

Regimurile  de  drept comun competente să gestioneze, în anumite state,
 drepturile de pensie dobândite de parlamentari sunt fie sistemul „agenţilor publici” sau al titularilor funcţiilor oficiale, fie regimul „general” sau „universal” de asigurare de bătrâneţe, aplicabil tuturor cetăţenilor, dar şi regimul de care beneficia parlamentarul, cu titlu personal, înainte de începerea mandatului său.
În Austria, parlamentarii sunt afiliaţi la un regim de drept comun.
Administrarea regimului de pensii ale parlamentarilor poate fi asigurată :

· direct de forul legislativ respectiv, prin regimuri proprii (Bundestag-ul german, Belgia, Danemarca, Estonia, Franţa, Irlanda, Italia, Camera Comunelor din Marea Britanie). Gradul de implicare a forurilor legislative în cauză este variabil, mergând de la o administrare internă, total autonomă (Franţa, ambele Camere), până la o administrare delegată unui organism exterior, supravegheat de un consiliu de administraţie ales de către forul legislative (Camera Comunelor din Marea Britanie);

· de un organism extern, la care sunt afiliaţi parlamentarii, care colaborează cu forul legislativ respectiv (Cipru, Norvegia), colaborarea  putându-se
limita la declararea afilierii administrative a noilor parlamentari la regimul propriu sau analizarea eventualelor reclamaţii ale parlamentarilor privind administrarea pensiilor lor. În alte cazuri, colaborarea între serviciile competente ale forurilor legislative şi organismul extern poate fi mai strânsă;
· de un organism extern, fără vreo intervenţie a forului legislativ (cu excepţia cazului plăţii unor cotizaţii), cazul cel mai frecvent fiind afilierea obligatorie a parlamentarilor la un regim de pensionare de drept comun. În acest caz, parlamentelor respective li se fac cunoscute evidenţele contabile ale acestor regimuri de drept comun.
În majoritatea cazurilor, indiferent de natura regimurilor de afiliere, parlamentarii şi forurile legislative plătesc cotizaţii sau alte contribuţii în contul asigurărilor respective. Printre excepţii, pot fi menţionate:
· dreptul la pensie este recunoscut parlamentarilor fără efort contributiv direct din partea acestora (Bundestag, Estonia, Olanda – Camera inferioară, Suedia);
· partea din cotizaţii care revine angajatorului poate fi achitată direct de la bugetul statului, în locul bugetului Camerei (Cipru, Croaţia, Finlanda, grecia, Irlanda, Luxemburg, Macedonia, Portugalia, Camera Comunelor din Marea Britanie ).
Pensiile parlamentare sunt organizate, în general, pe baza unor principii comune celor două Camere ale parlamentelor bicamerale. Fac excepţie Austria şi Spania, unde aplicarea regulii comune (menţinerea afilierii Parlamentului la regimul de pensionare de care parlamentarul aparţinea anterior) este în funcţie de diversitatea situaţiilor individuale. De asemenea, în Franţa, Belgia şi Italia ideea schemei de organizare adoptate de cele două Camere (regim autonom administrat intern) se traduce prin crearea unui regim specific de pensie pentru fiecare dintre ele.

Modalităţile de calcul ale pensiilor ce rezultă ca urmare a mandatului parlamentar sunt extrem de diverse.

Există state care impun condiţii referitoare la vârsta minimă la care apare dreptul la pensie (Germania-Bundestag, Belgia, Cipru, Croaţia, Danemarca, Estonia, Finlanda, Franţa, Grecia, Irlanda – Camera Deputaţilor, Italia, Luxemburg, Norvegia, Olanda – Camera inferioară, Portugalia, Marea Britanie – Camera Comunelor, Suedia).
Condiţii referitoare la durata minimă a mandatului sunt stabilite în: Germania – Bundestag, Cipru, Croaţia, Danemarca, Estonia, Grecia, irlanda, Italia, Luxemburg, Norvegia, Portugalia, Suedia.

Calculul pensiei se face proporţional cu durata mandatului în: Germania – Bundestag, Belgia, Cipru, Danemarca, Estonia, Finlanda, Franţa, Irlanda, Italia, Luxemburg, Norvegia, Olanda – Camera inferioară, Marea Britanie – Camera Comunelor, Suedia.

În Polonia este stabilită o pensie minimă, în timp ce în Belgia – Senat, Cipru, Croaţia, Finlanda, Franţa, Olanda – Camera inferioară, Portugalia este fixată o limită maximă.

Valori minime, respectiv maxime sunt stabilite în: Germania – Bundestag, Belgia – Camera reprezentanţilor, Danemarca, Grecia, Irlanda, Italia, Luxemburg, Macedonia, Norvegia, Slovenia, Suedia, Marea Britanie – Camera Comunelor.

Pensia parlamentară se poate cumula – fără condiţii sau limitări – cu pensia personală (aferentă retragerii din activitate) în: Cipru, Franţa, Finlanda, Islanda, Italia, Luxemburg.

Condiţii sau limitări în privinţa cumulului sunt impuse în: Germania – Bundestag, Belgia, Danemarca, Grecia, Irlanda, Norvegia, Olanda – Camera inferioară, Marea Britanie.

În Cehia şi Croaţia nu este admis cumulul.

Pentru soţie/soţ supravieţuitor se acordă pensie în: Germania – Bundestag, Belgia, Cehia, Cipru, Croaţia, Danemarca, Estonia, Finlanda, Franţa, Grecia, Irlanda, Islanda, Italia, Luxemburg, Norvegia, Olanda – Camera inferioară, Portugalia, Marea Britanie, Suedia.
În cazul copiilor aflaţi în îngrijire, pensia se acordă în: Germania – Bundestag, Belgia, Cehia, Cipru, Danemarca, Estonia, Finlanda, Franţa, Grecia, Irlanda, Islanda, Italia, Luxemburg, Norvegia, Olanda – Camera inferioară, Portugalia, România, Marea Britanie, Suedia.

2. DREPTURILE DE PENSIONARE ALE PARLAMENTARILOR ÎN UNELE STATE EUROPENE

Germania

Prevederile referitoare la drepturile de pensionare sunt cuprinse în Legea privind statului juridic al membrilor Bundestag-ului, intrată în vigoare la 1 martie 1977.

Până la 1 ianuarie 2008, cuantumul asigurării parlamentarului se stabilea în funcţie de durata mandatului, minimul luat în calcul fiind de 7 ani şi 183 de zile. Asigurarea intra în vigoare după împlinirea vârstei de 65 de ani şi reprezenta 24% din 7.009 euro – indemnizaţia de bază a unui parlamentar. Pentru acele mandate de deputat a căror durată depăşeşte 23 de ani, drepturile de pensionare reprezintă 69% din 7.009 euro, respectiv 4.837 euro. Aceste drepturi au fost acordate începând cu 10.11.2001.
Supravieţuitorii unui membru al Bundestag-ului primesc, până la stabilirea pensiei de urmaş, o alocaţie tranziţională,  care reprezintă de 1,5 ori remuneraţia parlamentarului decedat, în condiţiile în care acesta a avut această calitate mai mult de 8 ani sau mai mult de 2 mandate electorale. 
Copiii naturali sau adoptaţi primesc o pensie de orfan în valoare de 29% din beneficiile scandente, dacă sunt orfani de ambii părinţi, şi 12%, dacă este vorba de orfan de un părinte.
În cazul în care parlamentarul decedat a avut mandat în Bundestag de mai puţin de 14 ani, soţul/soţia sau partenerul supravieţuitor va primi 60%, fiecare orfan 20%, iar orfanii cu un părinte în viaţă câte 12% din beneficiile care îi reveneau parlamentarului cu 13 ani de mandat.
De la 1 ianuarie 2008, pensia este acordată parlamentarilor care fac parte din Bundestag de 1 an. La sfârşitul primului an de  mandat, pensia este  de 2,5% din indemnizaţia parlamentară şi creşte cu câte 2,5% cu fiecare an de activitate ca membru al Bundestag-ului. Plafonul maxim a fost stabilit la 67% din indemnizaţia parlamentară şi este atins abia după 27 ani de apartenenţă. Majoritatea deputaţilor fac parte din Bundestag numai 2 sau 3 legislaturi. De la 1 ianuarie 2008, vârsta de pensionare a crescut progresiv de la 65 la 67 de ani.
Franţa

Parlamentarii francezi beneficiază  de un regim special de pensionare, prevăzut în Statut, regulilele particulare rezultând din natura funcţiilor.
Casa de pensii a deputaţilor a fost înfiinţată prin Hotărârea Camerei Deputaţilor din 23 decembrie 1904 şi este finanţată printr-o cotizaţie prelevată din indemnizaţia parlamentară şi printr-o subvenţie înscrisă în bugetul Camerei.

Pensiile sunt calculate în funcţie de numărul anilor de cotizare, cunoscut fiind faptul că durata medie a unui mandat este de circa 7 ani. Pentru următoarea legislatură se prevede ca deputaţii să nu mai poată cotiza simultan şi la un alt regim de pensii şi deci nu vor putea să obţină drepturi de pensie provenind din două regimuri diferite, pentru aceeaşi perioadă de cotizare.
Dreptul la pensie este accesibil numai la împlinirea vârstei de 60 de ani dar, în practică, vârsta medie la care deputaţii primesc pensia este de 63 de ani.

Pensia este calculată în limita unui plafon de 40 de ani de contribuţie. La atingerea acestui plafon, deputatul continuă să cotizeze, fără ca prin aceasta să dobândească dreptul la majorarea pensiei, spre deosebire de prevederile din sistemul general de pensii.

În octombrie 2008, pensia medie netă a unui deputat era de 2.400 de euro/lună.

Italia

Parlamentarii italieni beneficiază  de regim special de pensionare.

La Camera Deputaţilor, fiecare deputat contribuie lunar cu 8,6% din indemnizaţia brută (962,42 euro), bani care se varsă într-un fond special, în conformitate cu Regulamentul aprobat de Biroul Camerei pe 30 iulie 1997.
Conform prevederilor Regulamentului, deputatul primeşte drepturile de pensie după împlinirea vârstei de 65 de ani. Limita de vârstă poate fi redusă până la 60 de ani, în funcţie de numărul de ani de mandat.

Aceleaşi reglementări prevăd suspendarea plăţii drepturilor în cazul în care este reales în Parlamentul naţional, Parlamentul European sau într-un Consiliu regional.

Cuantumul sumei variază de la un minimum de 25% până la un maxim de 80% din indemnizaţia parlamentară, în funcţie de numărul de ani în Parlament.

În schema corespunzătoare Senatului, fiecare senator contribuie lunar cu 6,7% din indemnizaţia brută (804,40 euro), care se varsă într-un fond special. La încheierea mandatului, fiecare senator primeşte „drepturi la încheiere de mandat”, circa 80% din veniturile brute lunare corespunzătoare fiecărui an efectiv de mandat (sau o fracţiune de mandat, dar nu mai mică de 6 luni).
Şi în cazul „alocaţiei pe viaţă”, fiecare senator achită lunar 8,6% din indemnizaţia brută (echivalentul a 1.032,51 euro, plus 2,15% contribuţie adiţională), care se varsă într-un fond special. Senatorul primeşte, conform prevederilor Regulamentului, drepturile băneşti aferente după împlinirea vârstei de 65 de ani. Limita de vârstă poate fi redusă până la 60 de ani, în funcţie de numărul de ani în parlament.

Plata se suspendă dacă senatorul este reales în Parlamentul naţional, în Parlamentul European, sau într-un Consiliu regional.

Cuantumul alocaţiei variază de la un minimum de 25% la un maximum de 80% din indemnizaţie, în funcţie de numărul de ani în parlament.

Spania 

Conform art. 9 din Regulamentul Congresului Deputaţilor, deputaţii nu sunt beneficiarii unui sistem specific de pensii. La pensionare vor primi, după caz, o pensie corespunzătoare perioadei în care au lucrat.

Ungaria 

Legea LVI din 1990 cu privire la remuneraţia şi alte beneficii ale parlamentarilor
 prevede la Secţiunea 10(1) faptul că parlamentarul care împlineşte vârsta de pensie pentru limită  de  vârstă  la  sfârşitul celui de-al cincilea an calendaristic ce urmează încheierii mandatului – cu condiţia îndeplinirii celorlalte cerinţe – va avea dreptul să beneficieze de pensie pentru limită de vârstă. Parlamentul nu va face plăţi ce provin din finanţele publice pentru o asemenea pensionare.
Dacă parlamentarul candidează din nou şi nu este reales, va fi eligibil pentru acordarea pensiei în condiţiile de la paragraful (1) din ziua următoare verificării mandatelor.

În Albania, Austria, Bulgaria, Cehia şi Slovacia nu există legislaţie specială referitoare la pensia pentru parlamentari, în aceste ţări aplicându-se legislaţia generală referitoare la sistemul de pensii
.

� O analiză privind protecţia socială a parlamentarilor a fost întreprinsă cu ocazia Conferinţei Asociaţiei Secretarilor generali ai parlamentelor naţionale, care a avut loc la Bruxelles, în aprilie 1999. La această Conferinţă s-a hotărât punerea în evidenţă, dincolo de diversitatea legislaţiilor naţionale, a principiilor comune care pot apărea în domeniul protecţiei sociale a parlamentarilor - www.ipu.org/asgp-L/Ponceau.pdf





� Informaţiile au la bază  răspunsurile parlamentelor naţionale la solicitarea nr. 805 din 27.07.2007 a Centrului European pentru Cercetare şi Documentare Parlamentară privind pensiile parlamentarilor. 


� www.parlament.hu/angol/act_lv_ofl1990.htm


� www.ipu.org/parline-e/reports

